[pic] | KOMISIJA EVROPSKIH SKUPNOSTI |

Bruselj, 23.1.2006

COM(2006) 13 konč.

SPOROČILO KOMISIJE EVROPSKEMU PARLAMENTU IN SVETU

o akcijskem načrtu Skupnosti za zaščito in dobro počutje živali 2006-2010 {SEC(2006) 65}

SPOROČILO KOMISIJE EVROPSKEMU PARLAMENTU IN SVETU

o akcijskem načrtu Skupnosti za zaščito in dobro počutje živali 2006-2010

(Besedilo velja za EGP)

UVOD

Predstavljeni akcijski načrt Skupnosti za zaščito in dobro počutje živali (v nadaljnjem besedilu „Akcijski načrt za zaščito živali“) uresničuje zavezanost Komisije pred državljani EU, zainteresiranimi stranmi, Evropskim parlamentom in Svetom k jasnemu in preglednemu načrtu pobud, ki jih Komisija pripravlja na področju zaščite živali v naslednjih letih. Načrt je tudi odgovor na načela iz Protokola o zaščiti in dobrem počutju živali, ki je bil z Amsterdamsko pogodbo priložen Pogodbi o ES.

Akcijski načrt bo zagotovil, da bodo pobude na področju zaščite živali upoštevale svojo medsektorsko naravo, evropske in mednarodne dimenzije in vrednost ter vrsto sorodnih in medsebojno povezanih pristojnosti, ki so trenutno razdeljene med različne generalne direktorate Komisije. Tako akcijski načrt prispeva tudi k boljši ureditvi, saj spodbuja združitev zakonodajnih instrumentov.

Akcijski načrt za zaščito živali je bil predmet široke javne razprave v skladu z interaktivnim oblikovanjem politik Evropske komisije. Načrtu je priložena presoja vpliva, predvidene pa so tudi posamezne presoje vpliva za zakonodajne pobude v prihodnosti. Kot zadnje je bil delovni dokument Komisije spisan z namenom, da bi služil kot osnova za nadaljnje delo v okviru akcijskega načrta. Ta dokument je s svojim delom in prispevki pripravil organizacijski odbor, sestavljen iz več generalnih direktoratov, ki se ukvarjajo z zaščito živali, zlasti Generalni direktorat za kmetijstvo, Skupno raziskovalno središče, generalni direktorati za okolje, za podjetništvo, za ribištvo, za raziskave, za energetiko in promet in za trgovino.

CILJI

Osnovni cilji, ki jih želi Komisija doseči z oblikovanjem tega akcijskega načrta:

jasnejša določitev smeri politik Skupnosti na področju zaščite in dobrega počutja živali v prihodnjih letih;

nadaljevanje spodbujanja visokih standardov zaščite živali v EU in na mednarodni ravni;

zagotavljanje večje usklajenosti obstoječih virov ter določitev potreb v prihodnosti;

podpora prihodnjih trendov pri raziskavah na področju zaščite živali in nadaljevanje podpore načelu 3 R-jev (Replacement, Reduction, Refinement), t.j. nadomestitev, zmanjšanje in izboljšanje – alternativni pristopi k poskusom na živalih.

zagotavljanje bolj doslednega in usklajenega pristopa na področju zaščite in dobrega počutja živali na različnih področjih politik Skupnosti, ob hkratnem upoštevanju vidikov kot so socialni in ekonomski vplivi vseh novih ukrepov.

Ti cilji so bili določeni na podlagi izkušenj, ki jih je Komisija pridobila pri načrtovanju, pripravi in pogajanjih o različnih pobudah na področju zaščite živali, tako znotraj Komisije, kot tudi z drugimi institucijami EU in z vedno večjim številom zainteresiranih strani in mednarodnih organizacij, ki sodelujejo v takih razpravah. Da bi te cilje dosegli in zagotovili bolj strukturiran pristop v različnih vpletenih sektorjih, je bilo določenih 5 glavnih področij ukrepanja .

Teh ni mogoče obravnavati kot neodvisne ukrepe; med predvidenimi ukrepi obstajajo jasne povezave, kar zahteva usklajen in celosten pristop. Obdobje od 2006 do 2010 se zdi primerno za izpeljavo predlaganih ukrepov in povezanega rednega spremljanja in ocene napredka, kot tudi za načrtovanje nadaljnjih programov po letu 2010, po zaključku tega prvega akcijskega načrta Skupnosti.

Če naj bi napovedani ukrepi za zadevne izvajalce zahtevali morebitne dodatne stroške, bodo ti morebitni stroški ustrezno proučeni v okviru spremljajočih ocen vpliva takih ukrepov, zlasti ob upoštevanju ciljev prenovljene lizbonske strategije za rast in zaposlovanje.

PODROčJA UKREPANJA

Pet glavnih področij ukrepanja je:

1. Nadgradnja obstoječih minimalnih standardov na področju zaščite in dobrega počutja živali v skladu z novimi znanstvenimi dokazi in socialno-ekonomskimi ocenami, kot tudi možna določitev minimalnih standardov za vrste ali področja, ki trenutno niso zajeta v zakonodaji EU. Posebna prednostna naloga bo oblikovanje pravil EU, da bi zagotovili učinkovito izvajanje in upoštevali pravila, ki urejajo mednarodno trgovino.

2. Osredotočenje na spodbujanje prihodnjih raziskav na področju zaščite in dobrega počutja živali, skladnih s politikami, ter uporaba načela 3 R-jev: da bi izpolnili obvezo iz Protokola Pogodbe o ES za celostno upoštevanje zaščite živali pri oblikovanju in izvajanju teh politik, vzporedno pa pospeševali razvoj, validacije, izvajanje in spremljanje alternativnih pristopov k preskusom na živalih.

3. Uvedba standardiziranih kazalnikov na področju zaščite živali: da bi uporabljane standarde na področju zaščite živali razvrstili v hierarhijo (od minimalnih do višjih standardov) in tako pospeševali razvoj izboljšane proizvodnje in živinorejskih metod, ki upoštevajo zaščito živali, ter spodbudili njihovo uporabo na evropski in mednarodni ravni. Na tej podlagi bodo sistematično preučene možnosti za označevanje na ravni EU.

4. Zagotavljanje, da bodo imetniki/oskrbniki živali kot tudi javnost bolj vpleteni in obveščeni o trenutnih standardih na področju zaščite in dobrega počutja živali in bodo celostno izvajali svoje vloge pri pospeševanju zaščite in dobrega počutja živali. V zvezi z domačimi živalmi, na primer, bi lahko to vključevalo sodelovanje s prodajalci na drobno in proizvajalci, da bi omogočili večje zaupanje potrošnikov in obveščanje o trenutnih načinih kmetovanja in s tem bolj ozaveščene odločitve pri nakupu, kot tudi načrtovanje skupnih pobud na področju zaščite živali, da bi spodbudili pretok informacij in uporabo najboljših praks.

5. Nadaljevanje podpiranja mednarodnih pobud in načrtovanje novih, da bi dvignili raven ozaveščenosti in ustvarili široko soglasje na področju zaščite živali , vključno s sodelovanjem z državami v razvoju za preučitev možnosti trgovine na podlagi proizvodnih sistemov, ki upoštevajo zaščito živali. Skupnost mora prav tako aktivno prepoznati čezmejne težave na področju zaščite živali v zvezi s hišnimi in domačimi živalmi, prosto živečimi živalmi itd., in razviti mehanizme za njihovo hitrejše, učinkovitejše in doslednejše reševanje.

Ključna strateška osnova, ki je bila obravnavana, da bi natančno opredelili pet področij ukrepanja, se nahaja v delovnem dokumentu Komisije, priloženem temu sporočilu.

NADALJNJI KORAKI

Potrebna so neprekinjena in pospešena prizadevanja, da bi zagotovili, da je zakonodaja Skupnosti načrtovana smotrno in razumljivo in tako omogočili enotno izvajanje in uveljavljanje. Politike Skupnosti na področju zaščite živali morajo temeljiti na najboljših razpoložljivih znanstvenih dokazih kot tudi upoštevati vprašanja civilne družbe, socialno-ekonomske posledice in razmerja z mednarodnimi trgovinskimi partnerji in organizacijami. Treba je predvideti tudi posebne zakonodajne določbe za vrste, za katere v trenutni zakonodaji Skupnosti ni določenih minimalnih standardov zaščite.

Preučili se bosta tudi poenostavitev in razjasnitev obstoječe zakonodaje, kjer poročila in izkušnje kažejo na potrebo po reviziji in posodobitvi. Prav tako bo zagotovljeno pravočasno odpravljanje prijavljenih pomanjkljivosti nacionalnih organov pri uporabi pravil Skupnosti na področju zaščite živali Komisija bo ostala dejavna pri teh vprašanjih in pri usmerjanju držav članic, tako da bo organizirala tečaje usposabljanja za zaposlene pri pristojnih organih držav članic, na katerih bodo lahko sodelovali tudi udeleženci iz tretjih držav in posebej držav v razvoju.

Skupnost bo s financiranjem raziskav, pospeševanjem dialoga itd. prispevala k neprekinjenemu razvoju zaščite živali kot znanstvene discipline in tako omogočila boljšo izmenjavo mnenj in znanja ter izkušenj. Komisija se bo trudila zagotoviti, da bo zaščita živali polno upoštevana v okviru povezanih področij politik, kot so kmetijska in raziskovalna politika, zdravje živali, varnost hrane, preskušanje kemikalij/ocene tveganja itd. Poseben poudarek bo na izvajanju „Deklaracije o 3 R-jih“, sprejete 7. novembra 2005 v Bruslju, in načrtovanju akcijskega programa, katerega cilji so nadomeščanje, zmanjševanje in izpopolnjevanje uporabe živali ter alternativni pristopi k poskusom na živalih. Ker je tema zaščite in dobrega počutja živali široka, bi z boljšo koordinacijo med različnimi pristojnimi generalnimi direktorati Komisije olajšali notranja posvetovanja Komisije. To bi pomagalo zagotoviti, da bodo predlogi za politike z vplivom na področju zaščite živali temeljito preverjeni, da se pokaže skladnost s Protokolom o zaščiti in dobrem počutju živali Pogodbe o ES.

Potekala bodo prizadevanja za vključitev posebnih merljivih kazalnikov zaščite živali, kjer ti obstajajo, v obstoječo in prihodnjo zakonodajo Skupnosti. Potekalo bo spodbujanje nadaljnjih preiskav in raziskav za razvoj in uporabo takih objektivnih merljivih kazalnikov zaščite živali. Tako je mogoče predvideti zakonodajni instrument za validacijo sistemov proizvodnje, ki na področju zaščite živali uporabljajo višje standarde kot so minimalni standardi, predvideni v zakonodaji, ob stalnem upoštevanju pravil mednarodne trgovine WTO. Da bi na ravni EU spodbudili uporabo takih višjih standardov na področju zaščite živali v EU in po svetu ter omogočili, da jih bodo potrošniki EU prepoznavali, bo razvit poseben sistem za trženje in obveščanje. Upravljanje, posodabljanje in razširjanje teh standardov, kot tudi priprava primernih socialno-ekonomskih študij in presoje vplivov, bi lahko zagotovili z ustanovitvijo evropskega centra ali laboratorija za zaščito in dobro počutje živali.

Treba bo razviti in analizirati izboljšano trženje, označevanje in komunikacijske strategije, da bi potrošnikom omogočili bolj ozaveščene odločitve o nakupih. Da bi omogočili dialog in izmenjavo izkušenj in znanja o tej temi med zainteresiranimi stranmi, kot so potrošniki, proizvajalci, prodajalci na drobno, industrija itd., se bo preučila ustanovitev posebne platforme za informiranje na področju zaščite živali.

Da bi državljanom pojasnili razlike v proizvodnih sistemih in stroške in koristi višjih standardov na področju zaščite živali, bo razvita bo evropska strategija za komunikacijo na področju zaščite živali v Evropi in v tujini. Ta strategija bo vključevala tudi analizo možnih vplivov na trgovino (pozitivnih in negativnih) v državah v razvoju, ki nameravajo izvažati v EU. Opredeljena bodo posebna orodja za boljše obveščanje potrošnikov in javnosti o modernih živinorejskih tehnikah in dognanjih na področju zaščite živali. Še naprej se bodo izvajala posvetovanja z zainteresiranimi stranmi in javne internetne ankete, da bi pridobili mnenje javnosti v zgodnjem obdobju procesa oblikovanja politike. Ta dejavnost na področju zaščite živali bo vključena tudi v druge oblike komunikacije, ki jih je Komisija že razvila v kmetijskem in živilskem sektorju.

Na mednarodnem področju bo zagotovljena polna podpora in usklajenost Komisije pri dejavnostih na področju zaščite živali, ki jih izvajajo mednarodne organizacije, kot so OIE in Svet Evrope. Skupnost se bo prav tako zavzemala za sprejetje zaščite živali kot netrgovinskega vprašanja pri kmetijski trgovini na ravni WTO in bo sodelovala z mednarodnimi trgovinskimi partnerji, ki so razvili politike na področju zaščite živali, da bi zgradili skupno razumevanje izvajanja vzajemno sprejetih standardov zaščite živali, tudi v okviru posebnih večstranskih in dvostranskih sporazumov ES. Predvidene bodo posebne pobude, da bi spodbudili dojemanje zaščite živali kot priložnosti za trgovino z državami v razvoju.

VPLIVI NA PRORAčUN

Sama priprava akcijskega načrta ne vpliva na proračun Skupnosti. Možni vplivi na proračun za vsak posamezni ukrep bodo upoštevani v presojah vpliva, ki bodo pripravljene za vsak ukrep posebej, če je primerno v okviru, določenem za izdatke za veterinarske in fitosanitarne ukrepe v obdobju 2007–2013.

NAčRTOVANI UKREPI NA PODROčJU ZAščITE IN DOBREGA POčUTJA žIVALI [1]

Posebni ukrepi | Predvideni časovni razpored |

Predložitev poročila o izvajanju Direktive 98/58/ES o zaščiti rejnih živali Svetu in Evropskemu parlamentu | 2006* |

Priprava predloga za spremembo Odločbe 2000/50/ES o pregledih kmetijskih gospodarstev | 2006* |

Vzpodbujanje evropskega partnerstva med Komisijo in industrijo za pospeševanje alternativnih pristopov k poskusom na živalih | 2006* |

Predložitev poročila o različnih sistemih reje kokoši nesnic Svetu in Evropskemu parlamentu | 2006* |

Naknadna anketa o odnosu potrošnikov do zaščite in dobrega počutja domačih in drugih živali | 2006* |

Predlog za obravnavanje vprašanj javnega interesa na področju trgovanja z mačkami in psi ter njihovimi proizvodi | 2006* |

Organizacija evropske konference o zaščiti živali v času predsedovanja Avstrije | 2006* |

Boljša uporaba obstoječe strukture posvetovanja (GIR[2]) za dajanje prednosti raziskavam, povezanim s politikami na področju zaščite živali | od 2006 naprej* |

Predložitev poročila o razvoju, validaciji in upravnemu sprejetju alternativnih metod k poskusom na živalih na področju kozmetike Svetu in Evropskemu parlamentu | 2006* |

Dejavnosti za utemeljitev in pospeševanje predlogov ES pri WTO o vprašanjih zaščite živali in kmetijske trgovine ter obveznega označevanja kmetijskih proizvodov | 2006* |

Obravnavanje potrebe po nadaljnjem usklajevanju na področju zaščite drugih domačih živali, kot so purani in krave molznice, na podlagi razpoložljivih znanstvenih dokazov in obstoja mednarodno sprejetih smernic (npr. priporočila Sveta Evrope) | 2006 |

Pripravljalno dejavnosti za ustanovitev evropskega centra – laboratorija za zaščito in dobro počutje živali ter validacijo alternativnih metod k preskuson na živalih | 2006 |

Načrtovanje možne ustanovitve posebne informacijske platforme o zaščiti in dobrem počutju živali | 2006 |

Uskladitev stališča Skupnosti o sprejetju spremenjenih smernic za nastanitev in oskrbo v okviru Konvencije Sveta Evrope ETS 123 (zaščita vretenčarjev, ki se uporabljajo za poskusne in druge znanstvene namene) in predlog Komisije za spremembo Direktive 86/609 o varstvu živali, ki se uporabljajo za poskusne in druge znanstvene namene | 2006/2007* |

Priprava predloga za spremembo zakonodaje Skupnosti o varstvu živali v času zakola ali pokončanja, vključno s pokončanjem za namene nadzora bolezni | 2007* |

Priprava predloga Komisije o uporabi satelitskega navigacijskega sistema za vozila za zaščito živali med prevozom (vključno s tehnično podporo Skupnega raziskovalnega središča Komisije) in razvoju sistema za spremljanje pogojev za zaščito živali med prevozom v realnem času | 2007* |

Povezovanje posebne komunikacijske strategije o zaščiti živali z drugimi oblikami komunikacij, ki jih je Komisija že razvila v sektorju kmetijstva in hrane, vključno z razvojem internetnih orodij za usposabljanje, da bi bolje obveščali družbo in zlasti otroke o vprašanjih v zvezi z zaščito in dobrim počutjem živali | 2007* |

Ustvarjanje posebnih komunikacijskih orodij za delo z mednarodnimi trgovinskimi partnerji, da bi dosegli skupen dogovor o izvajanju vzajemno sprejetih standardov na področju zaščite živali | 2007 |

Organizacija tečajev usposabljanja za zaposlene pristojnih organov držav članic, ki so odgovorni za uveljavljanje pravil na področju zaščite živali Vključiti je treba udeležence iz tretjih držav, posebej držav v razvoju. Posebno pozornost je treba nameniti npr. udeležbi zaposlenih iz držav pristopnic | 2007* |

Predložitev poročila o zaščiti rejnih telet Svetu in Evropskemu parlamentu | 2008* |

Predložitev poročila o možnosti obveznega sistema označevanja kokošjega mesa in proizvodov na podlagi skladnosti s standardi zaščite živali Svetu in Evropskemu parlamentu | 2008* |

Predložitev poročila o zaščiti rejnih prašičev Svetu in Evropskemu parlamentu | 2009* |

Določitev standardov humanega lova in njihovo izvajanje v EU do leta 2014 | 2009* |

Predložitev poročila o vplivu genetskih parametrov na zaščito starševskih pitovnih piščancev in pitovnih piščancev Svetu in Evropskemu parlamentu | 2010* |

Ustanovitev baze podatkov za zbiranje in shranjevanje informacij o zakonodaji Skupnosti na področju zaščite živali ter posredovanje teh informacij pristojnim organom, proizvajalcem in potrošnikom | 2010* |

Poročilo o nadaljnji uporabi merljivih kazalnikov v zakonodaji Skupnosti na področju zaščite živali (na podlagi rezultatov raziskovalnega projekta o kakovosti zaščite leta 2009) | 2010 |

Uvedba zakonodajnega instrumenta za odobritev sistemov kmetovanja, ki uporabljajo višje standarde zaščite kot so predvideni v veljavni zakonodaji | 2010 |

Možna ustanovitev Standarda evropske kakovosti za proizvode, ki izvirajo iz proizvodnih sistemov z visoko ravnijo zaščite živali, in ustanovitev posebnega tehničnega in finančnega sistema za promocijo uporabe višjih standardov zaščite na evropski ravni, tako zaradi njihovega tehničnega razvoja kot tudi zaradi njihovega trženja v Evropi in tujini | 2010 |

[1] * ukrepi, ki se že izvajajo , napovedani ali posebej predvideni v zakonodaji Skupnosti.

[2] Groupe Interservice de Recherche.